S-12/2014

Mál þetta höfðaði ríkissaksóknari með ákæru 11. febrúar 2014 á hendur ákærða X…, kt. ..., …, Reykjavík. Málið var dómtekið 24. mars 2014.

Í ákæruskjali segir að málið sé höfðað „fyrir kynferðisbrot, með því að hafa um nokkurt skeið fram til fimmtudagsins 5. september 2013, að …, Akranesi, haft í vörslum sínum samtals 227 ljósmyndir og 18 hreyfimyndir, er sýna börn á kynferðislegan eða klámfenginn hátt, sem ákærði aflaði sér á internetinu frá árinu 2010 fram til loka árs 2012.“

Telst þetta varða við 1. mgr. 210. gr. a. almennra hegningarlaga nr. 19/1940, sbr. 6. gr. laga nr. 58/2012.

Þess er krafist að ákærði verði dæmdur til refsingar og til greiðslu alls sakarkostnaðar. Þess er jafnframt krafist að framangreint myndefni, sem lögregla lagði hald á, verði gert upptækt samkvæmt 2. tölulið 1. mgr. 69. gr. almennra hegningarlaga, sbr. 2. gr. laga nr. 149/2009.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Ákærði hefur fyrir dómi skýlaust játað að hafa framið þau brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Eftir að sækjanda og verjanda hafði verið gefinn kostur á að tjá sig um lagaatriði og ákvörðun viðurlaga var málið tekið til dóms án frekari sönnunarfærslu. Samkvæmt þessu verður ákærði sakfelldur fyrir brotið, sem réttilega er fært til refsilaga í ákæru.

Ákærði X… sem er fæddur ..., hefur samkvæmt framlögðu sakavottorði ekki sætt refsingu áður. Ákærði hafði í vörslum sínum 227 ljósmyndir og 18 hreyfimyndir sem sýna börn á kynferðislegan eða klámfenginn hátt. Með hliðsjón af eðli og alvarleika brotsins þykir refsing ákærða hæfilega ákveðin fangelsi í þrjá mánuði. Að því gættu að ákærði játaði skýlaust brot sitt og er með hreint sakavottorð þykir mega fresta fullnustu refsingarinnar og falli hún niður að tveimur árum liðnum frá uppkvaðningu dóms þessa haldi ákærði almennt skilorð 57. gr. almennra hegningarlaga, með síðari breytingum.

Með vísan til þeirra lagaákvæða sem greinir í ákæru verður framangreint myndefni sem lögregla lagði hald á við rannsókn málsins, gert upptækt eins og nánar greinir í dómsorði.

Samkvæmt 1. mgr. 218. gr. laga nr. 88/2008 um meðferð sakamála skal ákærði greiða allan sakarkostnað málsins. Ákærði dæmist því til að greiða útlagðan kostnað vegna starfa tilnefnds verjanda síns á rannsóknarstigi, I-kk-ef T-kk-ef hrl. 135.078 krónur að meðtöldum virðisaukaskatti. Að auki verður hann dæmdur til að greiða málsvarnarlaun skipaðs verjanda síns, S-kk-ef A-kk-ef S-kk-ef hrl. sem þykja hæfilega ákveðin 150.600 krónur að meðtöldum virðisaukaskatti, auk 43.674 krónur í ferðakostnað. Samtals greiði ákærði því 329.352 krónur í sakarkostnað.

S-kk-nf Ö-kk-nf C-kk-nf aðstoðarmaður dómara kveður upp þennan dóm.

D Ó M S O R Ð:

Ákærði, X… sæti fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 227 ljósmyndum og 18 hreyfimyndum er sýna börn á klámfenginn eða kynferðislegan hátt.

Ákærði greiði 329.352 krónur í sakarkostnað. Þar með talið þóknun vegna skipaðs verjanda síns, S-kk-ef A-kk-ef S-kk-ef hrl. 150.600 krónur að meðtöldum virðisaukaskatti og 43.674 krónur í ferðakostnað.

S-kk-nf Ö-kk-nf C-kk-nf